ANAN ซดกำไร Q2/60 กว่า 279.47 ลบ. เติบโต 33% พ่วงปันผล 0.06 บ./หุ้น XD 18 ส.ค.นี้
ANAN ซดกำไร Q2/60 กว่า 279.47 ลบ. เติบโต 33% จากปีก่อนกำไร 209.77 ลบ. หลังรายได้อสังหาฯ-ค่านายหน้าพุ่ง ขณะที่ช่วง 6 เดือนแรกมีกำไร 419.81 ลบ. โต 17% จากปีก่อนกำไร 358.46 ลบ. พร้อมแจกปันผล 0.06 บ./หุ้น XD 18 ส.ค.60 กำหนดจ่าย 6 ก.ย.นี้
7 ส.ค. 2560

บริษัท อนันดา ดีเวลลอปเม้นท์ จำกัด (มหาชน) หรือ ANAN รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 (รวมบริษัทย่อย) ดังนี้

โดยผลการดำเนินงานในไตรมาส 2/2560 บริษัทและบริษัทย่อยมีรายได้รวมเท่ากับ 3.75 พันล้านบาท เพิ่มขึ้น 862.6 ล้านบาท หรือร้อยละ 29.9 เมื่อเทียบกับรายได้รวมของงวดเดียวกันของปีก่อน มาจากปัจจัยหลักคือการเพิ่มขึ้นของรายได้จากการขายอสังหาริมทรัพย์เท่ากับ 133.6 ล้านบาท การเพิ่มขึ้นของรายได้จากการบริหารโครงการและค่านายหน้า 432.3 ล้านบาท และการเพิ่มขึ้นรายได้จากการให้บริการงานก่อสร้าง 175.9 ล้านบาท
พร้อมกันนี้บริษัทประกาศจ่ายปันผลจาก งวดดำเนินงานวันที่ 1 ม.ค. 2560 ถึงวันที่ 30 มิ.ย.2560 เป็นเงินสดจำนวน 0.06 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 18 ส.ค.2560 และกำหนดจ่ายเงินปันผลในวันที่ 6 ก.ย.2560